El manual del KsirK

# El manual del KsirK

de Chalendar, Gaël `<kleag@free.fr>`

Hirsl, Nemanja `<nemhirsl@gmail.com>`

Traductor: Antoni Bella
revisió KDE Gear 21.08 (14 d'octubre de 2021)

Dret de reproducció © 2002-2012 Gaël de Chalendar

Dret de reproducció © 2013 Nemanja Hirsl

Avís legal

El KsirK és una versió d'ordinador d'un joc d'estratègia ben conegut.

Llistat de taules

2.1. Bonificació pels continents

Capítol 1. Introducció
Introducció

# Capítol 1. Introducció

El KsirK és una versió per a ordinador d'un joc d'estratègia ben conegut. Hi ha versions comercials i de programari lliure, però (en Gaël de Chalendar) va crear aquest joc inicialment com un exercici d'aprenentatge de C++, per al qual, el va desenvolupar fins a aquest punt (per a més detalls, vegeu el fitxer `README`).

En la versió actual, el KsirK és un joc multijugador amb una IA que es pot jugar en xarxa. (per a més detalls, vegeu el fitxer `TODO`).

Aquesta documentació només proporciona la informació principal que necessitareu per a començar a jugar. Llegiu els consells d'eina i els missatges de la barra d'estat per a completar la informació.

L'objectiu del joc és senzillament conquerir el món atacant els veïns amb els batallons. Pacífic? No. No ho és :-)

Capítol 2. Usar el KsirK
Usar el KsirK

# Capítol 2. Usar el KsirK

## Jugar al KsirK

Nota preliminar: el mapa es pot desplaçar amb tres mètodes:

- Podeu posar el ratolí a prop d'una vora de la finestra i el mapa es desplaçarà en aquesta direcció

- Podeu utilitzar la roda del ratolí: sense modificador, es desplaçarà verticalment. En prémer la tecla Alt, es desplaçarà horitzontalment

- Podeu utilitzar les fletxes del teclat

### Començar una partida

Quan inicieu el KsirK, se us presentarà amb un menú principal.

Partida local nova

  Comença una partida nova.

Partida nova en xarxa TCP/IP estàndard

  Comença una partida nova emprant la suite del protocol d'Internet.

Uneix-te a una partida en xarxa TCP/IP estàndard

  Permet que us uniu a la partida creada per un altre usuari emprant la suite del protocol d'Internet.

Carrega…

  Carrega una partida desada anteriorment.

Surt

  Potser, finalment no voleu jugar?

Si premeu Partida local nova, apareixerà el diàleg Propietats de la partida nova, on podreu triar el nombre de jugadors, l'aparença (o el tema) a utilitzar, el tipus de partida (conquerir un objectiu o tenir un objectiu específic) i, finalment, si es jugarà amb jugadors en línia o si serà purament local. Es poden descarregar aparences noves emprant el botó Descarrega aparences noves….

Per a iniciar una partida en xarxa TCP/IP, trieu l'opció Partida nova en xarxa TCP/IP estàndard a la pantalla d'introducció. Després de prémer aquest botó, podreu escollir els paràmetres de xarxa: nombre de jugadors locals i el port TCP on s'esperen les connexions.

Després, els jugadors en xarxa podran connectar-se seleccionant Uneix-te a una partida en xarxa TCP/IP estàndard a la pantalla d'introducció i indicant el nom IP o amfitrió i el número de port que acabeu d'establir.

Cada connexió s'indica mitjançant una fila nova a la taula Jugadors a sota de la miniatura del mapa.

Suposem que manteniu totes les opcions de configuració predeterminades i premeu Següent. Després configureu dos jugadors, un després de l'altre. Per a cadascun, trieu un nom, una nacionalitat i, si voleu, establiu una contrasenya de manera que ningú més pugui reutilitzar aquest jugador quan es torni a carregar aquesta partida desada. Finalment, especifiqueu si aquest jugador és jugat per l'ordinador o per un ésser humà.

Després, premeu el botó Inicia, si trieu jugar amb un objectiu, es mostrarà l'objectiu de cada jugador local, precedit per un avís, de manera que els altres jugadors que mirin el mateix ordinador puguin apartar-se discretament mentre el veuen.

### Distribució

Al començament de la partida, els països es distribueixen a tots els jugadors. Cada país contindrà un batalló (representat per un individu d'infanteria). En el seu torn cada jugador disposarà d'alguns batallons per a distribuir-los als seus països (indicats per la presència del seu nom i la bandera a la barra d'estat). Recordeu que cinc batallons estan representats per un individu de cavalleria i deu per un canó.

Per a col·locar un batalló en un dels vostres països, feu-hi clic amb el botó esquerre del ratolí. Per a eliminar un batalló, feu clic amb el botó dret del ratolí. Cal tenir present, com a regla general, que mai podreu eliminar més batallons que el nombre que heu col·locat.

Quan un jugador hagi distribuït tots els batallons, se seleccionarà automàticament el jugador següent perquè faci la mateixa tasca. Una vegada tots els jugadors hagin acabat de distribuir els seus batallons, hi haurà dues possibilitats que poden seleccionar-se amb dos botons que es mostren en el plafó dret:

Reposiciona

  Un jugador vol canviar algunes de les seves decisions. El primer jugador podrà eliminar un batalló que acaba de col·locar en un país amb el botó dret del ratolí i col·locar-lo en un altre amb el botó esquerre del ratolí. Quan acabi, deixarà el control al jugador següent amb el botó Valida. Quan tots els jugadors hagin acabat la seva redistribució, es mostraran de nou els dos botons.

Fet

  La redistribució ha acabat i la partida pot continuar.

### Lluitar

Després de la redistribució, començarà un torn. Cada jugador jugarà al seu torn i tindrà l'opció de:

Jugador següent

  Finalitza el torn del jugador actual i serà el torn del següent.

Ataca amb un, dos o tres batallons Ataca automàticament

  Per a atacar, arrossegueu amb el ratolí des del país atacant i deixeu anar al de destinació. Després se us presentarà un menú contextual que mostrarà les entrades anteriors.

  Per a un país «X» que ataca un país «Y» amb «X» batallons, s'han de complir 2 condicions:

  - els dos països han de ser veïns;

  - el país «X» haurà de tenir almenys «X+1» batallons abans de l'atac.

  Si l'atac és vàlid, es mostrarà un diàleg si és necessari per al defensor triar si vol defensar amb un o dos batallons, o deixar que decideixi l'ordinador.

  Quan es realitza l'elecció dels defensors, es produirà i completarà la lluita. Això es descriurà a continuació.

Moure els batallons d'un país a l'altre

  Aquesta és l'última acció en el torn d'un jugador. Dona la possibilitat de moure alguns batallons des d'un dels seus països a un altre veí. Per a triar els dos països, arrossegueu i deixeu anar, com es fa durant un atac. Quan se seleccionen els dos països, es mostrarà un control lliscant en la qual es pot triar el nombre de batallons que hi haurà després a cada país.

### Resultat de la lluita

Per a cada batalló en la lluita hi ha un repartiment corresponent. El jugador que llenci un número més alt en els daus, sigui l'atacant o defensor, guanyarà i el que obtingui un número menor perdrà els batallons d'acord amb el número en els daus.

Si el nombre de batallons en el país defensor arriba a 0, la propietat d'aquest país canviarà a l'atacant: la seva bandera configurada i un dels seus batallons atacants s'instal·larà al país nou. Es mostrarà el control lliscant Mou els batallons per als moviments al final del torn.

### Final del torn

Per a acabar el torn actual, si no es vol moure cap batalló, podeu prémer el botó Jugador següent a la barra d'eines.

Una vegada ha jugat tothom, el torn haurà acabat. Alguns batallons es distribuiran als jugadors, en funció dels països que posseeixin: 1 per a cada grup de tres països, amb un mínim de 3. També hi haurà una bonificació per als jugadors que posseeixin tot un continent, diferent per cadascun. Els valors de les bonificacions per a l'aparença predeterminada són:

Taula 2.1. Bonificació pels continents

Continent | Bonificació
--- | ---
Amèrica del Nord | 5
Amèrica del Sud | 2
Europa | 5
Àfrica | 3
Àsia | 7
Àrea del pacífic | 2

Quan un jugador hagi acabat de distribuir els seus batallons, premerà el botó Valida per a permetre que el jugador següent distribueixi els seus batallons de bonificació. Pel que fa a la distribució inicial, quan tots els jugadors hagin col·locat els seus batallons, podran començar un cicle nou de redistribució o començar un torn nou…

Capítol 3. Referència d'ordres
Referència d'ordres

# Capítol 3. Referència d'ordres

## La finestra principal del KsirK

### Els botons

Surt

  Fa que se surti del programa.

Partida nova

  Comença una partida nova. Mostrarà un diàleg demanant pel nombre de jugadors. Després d'això, se li demanarà a cada jugador pel seu nom amb un altre diàleg.

Capítol 4. Guia del KsirK per a desenvolupadors
Guia del KsirK per a desenvolupadors

# Capítol 4. Guia del KsirK per a desenvolupadors

Si us plau, consulteu https://api.kde.org/ per a la documentació de l'API. És força completa, però actualment està una mica antiquada. No hi ha cap comentari en els fitxers d'implementació `.cpp`.

Cal tenir present que originalment vaig desenvolupar aquest joc sota Windows® amb Borland C++ i WinG. El vaig adaptar a Java™ abans de convertir-lo de nou a C++ i al KDE. Al començament, vaig fer servir el francès o una barreja de francès i anglès per a anomenar els identificadors (noms de classe, mètodes, membres, etc.). També vaig fer servir el francès per als comentaris. Quan vaig decidir distribuir-lo, ho vaig convertir tot a l'anglès… però clarament no soc un parlant natiu d'anglès: podeu fer consells, crear i enviar correccions, als comentaris en el codi o a aquesta documentació.

Capítol 5. Crear aparences noves
Crear aparences noves

# Capítol 5. Crear aparences noves

El KsirK ve amb un editor d'aparences, anomenat ksirkskineditor, el qual permet editar totes les dades de l'aparença, tan aviat com els gràfics (mapa, sprites, etc.) estiguin disponibles en un fitxer SVG. Per a més detalls, vegeu el manual de l'Editor d'aparences per al KsirK.

Capítol 6. Preguntes i respostes
Preguntes i respostes

# Capítol 6. Preguntes i respostes

Aquest document ha estat actualitzat des de que el vàreu instal·lar. Trobareu l'última versió del mateix a https://docs.kde.org/.

Capítol 7. Crèdits i llicència
Crèdits i llicència

# Capítol 7. Crèdits i llicència

KsirK

Copyright del programa 2002-2012 Gaël de Chalendar `(kleag AT free.fr)`

Copyright del programa 2013 Nemanja Hirsl `(nemhirsl AT gmail.com)`

Col·laboradors: Robin Doer, Astals, Albert, Michal Golunski (traducció al polonès).

Copyright del programa 2002-2012 Gaël de Chalendar `(kleag AT free.fr)`

Traductor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.

Apèndix A. Instal·lació
Instal·lació

# Apèndix A. Instal·lació

## Configuració

L'element de menú Arranjament → Configura el KsirK… obrirà un diàleg que us permetrà:

- Activar o desactivar els sons ;

- Establir la velocitat dels sprites (de lenta a immediata)

- Activar o desactivar l'ajuda contextual mostrada en finestres emergents

- Mostrar o ocultar el nombre de batallons a cada país. La captura de pantalla següent mostra el mapa quan es mostra el nombre de batallons.